**הערות על סי' ק"ץ סעי' י"א-ל"ב**

**סעי' י"א** עד כמה תולים בידיים עסקניות? אשה שנגע בידיה בדבר שנוטה לאדמימות, האם מטהרים כל הכתמים הנמצאים על גופה ובגדיה?

**סעי' י"ב**  בזה"ז שנשים לובשות תחתונים הדוקים, האם יש לטהר כל הכתמים הנמצאים על שאר בגדיה אפ' למטה מן החגור?

**סעי' י"ד** ע"פ מש"כ בשו"ע לטמאות כתמים הנמצאים על מעפורת—כיסוי ראש שאינו הדוק היטב—האם אשה חייבת לישון בכיסוי ראש לבן בימי ז"נ?

**סעי' י"ז**  בזה"ז שלא מצוי מאכולות ושיעור גריס רק משום שלא גזרו, אם נמצא עליה כתם קטן למעלה מן החגור האם יש לטהר כל הכתמים הנמצאים למטה? וא"כ, הרי נתבטל כל דיני כתמים, שכמעט אין אדם שאין לו נקודה קטנה חומה על החולצה שלו.

לדעת הראב"ד שתולים אדום למטה בשחור למעלה ואמרינן כמו שנתלכלה פעם א' ולא נזהרה ה"ה נתלכלכה פעם אחרת, האם תולים מראה טמא למטה במראה טהור למעלה שהרי ראינו שאינה מקפדת על הנקיון?

**סעי' י"ט** לכאורה פשוט שאין תולים כתם שנמצא על גופה בבנה ובבעלה אא"כ דרכם ליגע בבשרה, וברוב מקרים אינו מצוי.

**סעי' כ"ב-כ"ג** נתעסקה בצבע ומצאה כתם שיש להסתפק אם הוא דומה לגוון ההתעסקות טהורה ותולים בו מספק. למה לא אמרינן שספק אם נתעסקה בגוון הכתם הוא כמו ספק עברה בשוק של טבחים שקיי"ל שטמאה? וכן מכה שיכול להתגלע, הלא ספק אם נתגלע והוי ספק תליה?

למה אין תולים שחור באדום, הלא שחור אדום הוא אלא שלקה?

**סעי' כ"ג, ל'-ל"א** למה לא מטהרים היום כל הכתמים מספק צבע ואין אנו בקיאים בבדיקת ז' סממנים, הלא הוא ספק דרבנן? ואת"ל שהוא ספק חסרון ידיעה, הלא הוא ספק לכל העולם ועדיין דינו להקל? ועוד שאם נחמיר מספק, לכאורה נפל כל דין תליה בבירא, שהרי אין אנו בקיאים להבחין אם גוון הכתם שווה לכוון התליה או לאו?